Froome til røntgen etter dramatisk velt
Den britiske Sky-rytteren lå et stykke bak i feltet da han ble presset mot venstre, og falt av sykkelen sin. 29-åringen landet rett på rumpa, og hadde tydelig vondt idet han spratt opp på sykkelen igjen. Mens rittfavoritten ble kjørt opp til feltet igjen av to lagkamerater, fikk han tilsyn av den offsielle legebilen i Tour de France i flere minutter. «Ingen ideell start for Chris Froome, men han er tilbake i hovedfeltet nå.Det var ikke noe han kunne gjort for å unngå velten» skrev Team Sky litt senere på sine Twitter-sider. Froome fikk bandasje på sårene, men viste også frem høyre håndledd, som for å indikere smerte. - Han følte seg bra mot slutten, men skal ta et røntgen for å sjekke håndleddet, sa Sky-sjef David Brailsford etter etappen. Det er i så fall dramatisk: For i morgen venter årets eneste brosteinsetappe i Tour de France. Da vil belastningen på håndleddene være enorm. En eventuell skade vil resultere i voldsom smerte for den regjerende Tour de France-mesteren. - Vi ble virkelig skremt fordi det var et hardt fall, men han ser OK ut. Han sier han er OK, sier Skys sportsdirektør Nicolas Portal ifølge NTB. Froome veltet også under oppkjøringsrittet Dauphiné Liberé i juni. Også da syklet han videre med tydelige sår på kroppen. Velten den gangen tappet senere briten for krefter, slik at han var sjanseløs på tukte sammenlagtvinner Andrew Talansky. Om dagens smell får sportslige konsekvenser for mannen som sto øverst på seierspallen i Paris i fjor, er foreløpig uklart. Også den nederlandske Belkin-rytteren Bauke Mollema og den spanske mesteren Ion Izagirre var involvert i velten sammen med Froome. PS! Tidligere Tour-vinner Andy Schleck veltet på gårsdagens etappe i Tour de France. I dag hindret det ham i å starte på den fjerde etappen i rittet. Dermed fortsetter Schlecks sportslige nedtur: De siste årene har han slitt voldsomt med å fullføre ritt. Seirene har vært fullstendig fraværende etter en voldsom velt i Dauphine Libere i 2012.
Tirsdagens etappe var knapt i gang før Tour de France-favoritt Chris Froome (29) gikk i bakken.